பெட்ரோனாஸ் தொழில்நுட்ப பல்கலைக்கழகம்

பெட்ரோனாஸ் தொழில்நுட்ப பல்கலைக்கழகம் (ஆங்கிலம்: PETRONAS University of Technology; மலாய்: Universiti Teknologi PETRONAS (UTP) என்பது மலேசியா, பேராக், செரி இசுகந்தர் நகர்ப்பகுதியில் உள்ள ஒரு தனியார் ஆய்வுப் பல்கலைக்கழகம் ஆகும். 10 சனவரி 1997 அன்று நிறுவப்பட்ட இந்தப் பல்கலைக்கழகம் மலேசியாவின் பன்னாட்டு எண்ணெய் மற்றும் எரிவாயு நிறுவனமான பெட்ரோனாஸ் நிறுவனத்திற்குச் சொந்தமானது. இந்த வளாகம் 400 எக்டேர் (990 ஏக்கர்) பரப்பளவில் கட்டப்பட்டுள்ளது. இந்தப் பல்கலைக்கழகம், பெட்ரோனாஸ் நிறுவனத்துடன் இணைந்து மூன்று துறைகளில் ஆய்வுப் பணிகளை மேற்கொள்கிறது. அவை ஆற்றல் பாதுகாப்பு, நிலையான வாழ்வியல் மற்றும் மீளுருவாக்க எதிர்காலங்கள் ஆகும். 2023 ஆம் ஆண்டில், டைம்ஸ் உயர் கல்வி உலக பல்கலைக்கழக (Times Higher Education World University Rankings) தரவரிசையின்படி மலேசியாவின் சிறந்த பல்கலைக்கழகமாக இந்தப் பல்கலைக்கழகம் தெரிவு செய்யப்பட்டது. வரலாறு 1997-இல், மலேசிய அரசாங்கம் ஒரு பல்கலைக்கழகத்தை அமைக்குமாறு பெட்ரோனாஸ் நிறுவனத்தை கேட்டுக் கொண்டது. அதைத் தொடர்ந்து, மலேசியாவின் பேராக் மாநிலத்தில் பெட்ரோனாஸ் தொழில்நுட்ப பல்கலைக்கழகம் நிறுவப்பட்டது. புதிதாக ஒரு பல்கலைக்கழகத்தை அமைப்பது பெரும் சவால்களை முன்வைத்தன; மேலும் அதன் முதல் படியாக 1998 திசம்பரில் கல்விசார் பெருந்திட்ட வரைவு (UTP Academic Master Plan) நிறைவு செய்யப்பட்டது. இந்தப் பெருந்திட்ட வரைவு ஆய்வுகளுக்கும் பட்டப்படிப்புகளின் பதிவு அல்லது அங்கீகாரத்திற்கான அடிப்படையில் வரையப்பட்டது. பெருந்திட்ட வரைவு 2002-இல் நிறைவடைந்தது; மற்றும் கட்டுமானப் பணிகள் 2004-ஆம் ஆண்டு ஆகத்து மாதத்தில் நிறைவடைந்தன. வளாகம் பல்கலைக்கழக வளாகம், மலாயா தீபகற்பத்தின் மேற்கு கடற்கரையில் உள்ள மிகப்பெரிய மாநிலமான பேராக் மாநிலத்தின் பேராக் தெங்கா மாவட்டத்தில், முன்னாள் சுரங்க நகரமான துரோனோ கிராமத்திலிருந்து ஒரு கிலோமீட்டர் தொலைவில் அமைந்துள்ளது. இந்த வளாகம் கோலாலம்பூர் மற்றும் பினாங்கு இடையிலான வணிகப் பெருவழியில், பத்து காஜா நகரத்திலிருந்து ஏறக்குறைய 10 கிமீ (6.2 மைல்) தொலைவிலும், ஈப்போ நகரத்திலிருந்து 25 கிமீ (16 மைல்) தொலைவிலும் அமைந்துள்ளது. பல்கலைக்கழகக் கட்டிடத்தின் கூரையில் மொத்தம் 7.3 மெகாவாட் (MWp) சூரிய மின் தகடுகள் நிறுவப்பட்டுள்ளன. கல்வி வளாகம் புதிய கல்வி வளாகம் போசுடர் அண்ட் பார்ட்னர்ஸ் (Foster and Partners) நிறுவனத்தால் வடிவமைக்கப்பட்டது; மேலும் முதல் கட்ட கட்டுமானம் 2004-இல் நிறைவடைந்தது. இந்த வடிவமைப்பு 2007-இல் கட்டிடக்கலைக்கான ஆகா கான் விருதைப் (Aga Khan Award for Architecture) பெற்றது. புதிய கல்வி வளாகத்தின் ஒட்டுமொத்த தளவமைப்பு ஐந்து அரை வட்டங்களைக் கொண்ட ஐந்து முனை நட்சத்திர வடிவத்தில் உள்ளது. புதிய கல்வி வளாகம், பெட்ரோனாஸ் நிறுவனத்தின் முன்னாள் தலைவர், துன் அசிசான் சைனுல் அபிதீன் அவர்களால் முறைப்படி திறந்து வைக்கப்பட்டது. தற்போது, ​​ஏறக்குறைய அனைத்துக் கல்வி நடவடிக்கைகளும் புதிய வளாகத்திற்கு மாற்றப்பட்டுள்ளன. முன்னாள் மாணவர்கள் ஜெசிகா மின் ஆன், வடிவழகி வான் அகமத் பைசல், முன்னாள் இளைஞர் விளையாட்டுத்துறை துணையமைச்சர் யோ பீ இன், முன்னாள் மலேசிய அறிவியல், தொழில்நுட்பம் மற்றும் புத்தாக்க அமைச்சர் (2018–2020) காட்சியகம் பெட்ரோனாஸ் தொழில்நுட்ப பல்கலைக்கழக காட்சிப் படங்கள்: மேலும் காண்க மலேசியப் பல்கலைக்கழகங்களின் பட்டியல் பெட்ரோனாஸ் மேற்கோள்கள் வெளி இணைப்புகள் பொதுவகத்தில் Universiti Tenaga Nasional தொடர்பாக ஊடகக் கோப்புகள் உள்ளன.